ไฮโดรเท็คคว้างาน2พันล้าน
ตั้งเป้าเพิ่มงานลงทุนถึง50% ปี&#8217;55TKขยับรายได้724ล้าน
5 ต.ค. 2555

ตั้งเป้าเพิ่มงานลงทุนถึง50% ปี’55TKขยับรายได้724ล้าน
HYDRO ลุยเพิ่มงานลงทุนมากกว่า 50% ของรายได้ ลดความผันผวนกำไร ล่าสุดได้งานเชียงใหม่ 2,000 ล้านบาท ส่วนที่พม่ารู้ผลเดือนนี้ 2 โครงการ
นายสลิป สูงสว่าง ประธานเจ้าหน้าที่บริหาร บริษัท ไฮโดรเท็ค (HYDRO) เปิดเผยว่า บริษัทอยู่ระหว่างการดำเนินงานเพื่อเพิ่มงานด้านการลงทุนให้มีสัดส่วนมากกว่า 50% ของรายได้ เพื่อให้รายได้อนาคตมีความมั่นคงมากขึ้น และบริษัทไม่ต้องเผชิญกับความเสี่ยงกับงานก่อสร้างที่ต้องขึ้นอยู่กับการประมูลงานของภาครัฐและเอกชน 
ปัจจุบันบริษัทมีสัดส่วนรายได้จากงานลงทุนและงานก่อสร้างอย่างละ 50%
ล่าสุด บริษัทเพิ่งชนะการประมูล งานก่อสร้างระบบน้ำประปาให้กับเทศบาล จ.เชียงใหม่ มูลค่ารวม 2,000 ล้านบาท มีอายุสัมปทานทั้งหมด 30 ปี ซึ่งบริษัทจะรับรู้รายได้เฉลี่ยปีละ 50-60 ล้านบาท จนกว่าจะหมดอายุสัมปทาน
ความคืบหน้างานบำบัดน้ำเสียที่นิคมอุตสาหกรรมในพม่าทั้งสองโครงการ จะได้ข้อสรุปภายในเดือน ต.ค.นี้ โดยหนึ่งโครงการคาดว่าสัปดาห์หน้าจะได้ข้อสรุป และจะมีการเซ็นสัญญาความร่วมมือกัน มีมูลค่าลงทุน 400-500 ล้านบาท คาดว่าจะเริ่มก่อสร้างปลายปีนี้และเริ่มรับรู้รายได้ในปี 2557 
สำหรับอีกโครงการเป็นรูปแบบเดียวกัน บริษัทได้ยื่นการประมูลไปแล้ว มูลค่า 800-1,000 ล้านบาท คาดจะรู้ผลภายในสิ้นเดือนนี้ ส่วนงานในประเทศช่วงที่เหลือของปีนี้เตรียมยื่นอีก 1,000 ล้านบาท
อย่างไรก็ดี ระหว่างนี้บริษัทได้ให้ที่ปรึกษาทางการเงินออกแบบโครงสร้างทางการเงินในรูปแบบต่างๆ ไม่ว่าจะเป็นการกู้เงินจากสถาบันการเงิน การออกหุ้นกู้ เป็นจังหวะดีที่ทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ให้การสนับสนุนบริษัทในตลาดหลักทรัพย์เอ็มเอไอ ได้ใช้หุ้นกู้เป็นเครื่องมือการระดมทุนมากขึ้น
ผลดำเนินงานในปีนี้ยังคงเป้าหมายเดิม ที่คาดว่าจะมีรายได้กว่า 1,000 ล้านบาท หรือเติบโต 50% จากปีก่อน ปัจจุบันบริษัทมีงานที่รอรับรู้รายได้ 1,500 ล้านบาท จะรับรู้รายได้ภายในปีนี้ 500-600 ล้านบาท ส่วนกำไรสุทธิก็จะเติบโตในทิศทางเดียวกับรายได้
ด้านบริษัท ฐิติกร (TK) นายประพล พรประภา รองกรรมการผู้จัดการ กล่าวว่า บริษัทปรับเป้าหมายการเติบโตของสินเชื่อในปีนี้ จาก 8,300 ล้านบาท เพิ่มขึ้นจาก 7,576 ล้านบาทหรือจาก 10% เป็น 15% ภายในปีนี้ เพราะธุรกิจรถจักรยานยนต์เข้าสู่ภาวะปกติ และร้านค้าจักรยานยนต์เตรียมพร้อมสินค้าคงคลังรับฤดูกาลขายในไตรมาส 4 
“ในช่วง 8 เดือนแรกของปีนี้ ยอดจำหน่ายรถจักรยานยนต์เพิ่มขึ้นเป็น 1.47 ล้านคัน ทำให้มีความเชื่อมั่นว่า ตลาดในปีนี้จะสามารถเติบโตได้ถึง 2.2 ล้านคันตามเป้าหมายอย่างแน่นอน” นายประพล กล่าว
ทางด้านแผนการขยายงานในปีนี้ TK เตรียมจะเปิดสาขาอีก 4–5 สาขา เพิ่มเติมจากที่เปิดไปแล้ว 2 สาขา ปัจจุบันมี 80 สาขา ใน 46 จังหวัด และเปิดรับพนักงานเพิ่มอีก 350 ตำแหน่ง เพื่อรองรับแผนการขยายงาน โดยขณะนี้รับได้แล้วประมาณ 50 ตำแหน่ง